DA kondig sespuntplan vir skoolveiligheid aanFoto: Pinterest.com Die DA het vanoggend ŉ taamlik lustelose parlementêre debat oor Menseregtedag gebruik om ŉ nuwe sespuntplan vir skoolveiligheid op die nasionale agenda te plaas. Ian Ollis, DA-LP, het gesê dis ŉ skande dat daar hoegenaamd van menseregte gepraat word terwyl skole onveilig is, en voorbeelde in Springs, Soweto, Richardsbaai, Brakpan, Kuruman en Kakamas genoem waar leerders onlangs deur onderwysers of skoolpersoneel verkrag is. Die DA dring dus daarop aan dat die register van seksuele oortreders van die departement van justisie behoorlik op datum gehou en versprei word, dat die departement van maatskaplike ontwikkeling die vordering van dissiplinêre verhore van onderwyspersoneel behoorlik monitor en dat die Suid-Afrikaanse Raad van Opvoeders genoeg kundige personeel kry. Verder wil die DA hê dat genoegsame sekerheidspersoneel by skole in probleemgebiede ontplooi word, dat die beroepe van sleutelpersoneel tot noodsaaklike dienste verklaar word sodat kinders nie sonder toesig gelaat word nie en dat die Veilige Skole-hulplyn in die Wes-Kaap na alle provinsies uitgebrei word. Die minister van justisie, adv. Mike Masutha, het gesê menseregte gaan oor die regstel van die verlede se onregte, waaronder grondhervorming een van die belangrikste is. Hy het na die verowering van swart mense se grond as die oersonde verwys, en daarop aangedring dat die regstel daarvan binne die bepalings van die Grondwet geskied. Dr. Pieter Groenewald, leier van die VF Plus, het aangevoer die kern van menseregte is die erkenning van en respek vir verskille soos taal en kultuur. Hy het luidrugtige teenkanting van ANC-LP’s ontlok toe hy gesê het hoewel oudpres. Nelson Mandela geveg het teen wit dominasie én swart dominasie, is die parlement tans ŉ voorbeeld van swart dominasie. In ŉ emosionele toespraak het Mbuyiseni Ndlozi, EFF-LP, die geskiedenis van die Sharpeville-slagting op 21 Maart 1960, wat deur Menseregtedag herdenk word, opgehaal en ontken dat onteiening sonder vergoeding die wraak van swart mense op wit mense verteenwoordig. “Die basis van menseregte is toegang tot grond. Sonder grond is ons vir ewig soos bedelaars op ons knieë. Onteiening sonder vergoeding is nie uit haat gebore nie. “As dit was, sou ons met gewere, honde en gepantserde voertuie die grond afgevat het. Ons bied as die benadeeldes ŉ geskenk aan die bevoordeeldes, maar dit lyk asof hulle nie in staat is om dit te aanvaar nie,” het Ndlozi gesê.